SELETUSKIRI

1. SISSEJUHATUS

Direktiiviga 2003/87/EÜ loodi ELi heitkogustega kauplemise süsteem (ELi HKS) ning seega ka maailma esimene suur CO2-turg ja kogu ELis kehtiv CO2-hind. Seda turgu peetakse üldiselt likviidseks turuks, mis tugineb hästitoimivale taristule. Osa sellest taristust on seotud saastekvootide enampakkumisel müümise korraldusliku küljega, kus rakendusvolitused on direktiivi kohaselt antud komisjonile, kes pidi selleks eelkõige vastu võtma enampakkumise ajastamist, haldamist ja muid aspekte käsitleva määruse. Komisjon on neid volitusi juba kasutanud ja kõnealust määrust on nüüdseks ka mitu korda muudetud.

Käimasolevatel aruteludel selle üle, kas ja milliseid uusi meetmeid tuleks võtta nõudluse ja pakkumise vahelise tasakaalu parandamiseks, on aga teatavad sidusrühmad seadnud küsimuse alla komisjonis seni kasutatud tõlgenduse tema volituste ulatuse kohta. Direktiivi seda punkti tuleks kiiremas korras täpsustada, et kõrvaldada ebaselgus komisjoni volituste ulatuse suhtes ning tagada komisjoni poolt selle alusel tulevikus võetavate meetmete õiguskindlus.

2. ÕIGUSLIK RAAMISTIK

2. etapilt (2008–2012) 3. etapile (2013–2020) ülemineku ja seni vastuvõetud rakendussätete üks tunnusjoon on eeldus, et saastekvootide ja rahvusvaheliste arvestusühikute pakkumine lähiajal ajutiselt olulisel määral suureneb. See võimendab veelgi selliste niigi oluliste ettearvamatute makromajanduslike arengusuundade mõju, tänu millele on heide märkimisväärselt vähenenud ega suurene ilmselt oluliselt ka 2012. ja 2013. aastal. Niisugune suurema netopakkumise ja väiksema nõudluse kombinatsioon takistab järjest rohkem Euroopa CO2-turu nõuetekohast toimimist üleminekul 3. etapile.

Sellises erandlikus olukorras uurib komisjon praegu, kas enampakkumiste ajakava tuleb uuesti muuta ning palub kliimamuutuste komisjoni ekspertidel kaaluda komisjoni määruse (EL) nr 1031/2010 muutmise eelnõud ja esitada hinnang selle kohta, millised asjakohased meetmed tuleb võtta enne käesoleva aasta lõppu. Komisjon kutsub üles ka teisi huvitatud sidusrühmi esitama oma seisukohad kõnealuse eelnõu kohta ning teeb nendega selles küsimuses aktiivselt koostööd. Lisateave on komisjoni talituste töödokumendis „Information provided on the functioning of the EU Emission Trading System, the volumes of greenhouse gas emission allowances auctioned and freely allocated and the impact on the surplus of allowances in the period up to 2020” (ELi heitkoguste kauplemise süsteemi toimimise kohta esitatud andmed, kasvuhoonegaaside saastekvootide enampakkumisel müüdud ja tasuta eraldatud maht ning saastekvootide ülejäägi mõju 2020. aastani). Samal ajal peaks seadusandlik menetlus komisjoni volituste ulatuse täpsustamiseks käesoleva ettepaneku kaudu toimuma kiiresti ja kliimamuutuste komisjoniga peetavate nõupidamiste tulemustest sõltumatult.

Komisjon kinnitab veelkord oma kindlat kavatsust täita energiatõhususe direktiivi käsitleva lepinguga võetud kohustus kiiremas korras uurida ja pakkuda välja tegevusvõimalusi täiendavate struktuurimeetmete vastuvõtmiseks, et ELi HKSi 3. etapis tugevdada ja tõhustada.

3. ETTEPANEKU ÕIGUSLIK KÜLG

Õiguskindluse huvides tuleks täpsustada, et turu nõuetekohase toimimise tagamiseks on komisjonil õigus kohandada komisjoni määruse (EL) nr 1031/2010 kohast enampakkumiste ajakava. Kavandatud muudatusega tuleks see täpsustus ELi HKSi direktiivi asjakohastesse sätetesse selgesõnaliselt sisse viia.

2012/0202 (COD)

Ettepanek:

EUROOPA PARLAMENDI JA NÕUKOGU OTSUS,

millega muudetakse direktiivi 2003/87/EÜ kasvuhoonegaaside saastekvootide enampakkumiste ajastamist käsitlevate sätete täpsustamiseks

(EMPs kohaldatav tekst)

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 192 lõiget 1,

võttes arvesse Euroopa Komisjoni ettepanekut,

pärast õigusakti eelnõu esitamist riikide parlamentidele,

võttes arvesse Euroopa Majandus- ja Sotsiaalkomitee arvamust[1],

võttes arvesse Regioonide Komitee arvamust[2],

toimides seadusandliku tavamenetluse kohaselt

ning arvestades järgmist:

(1) Euroopa Parlamendi ja nõukogu 13. oktoobri 2003. aasta direktiivi 2003/87/EÜ (millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ)[3] artikli 10 lõikes 4 ei ole täpsustatud, kuidas tuleb kauplemisperioodil jaotada enampakkumisel müüdavate saastekvootide maht.

(2) Õiguskindluse ja turu prognoositavuse huvides tuleks täpsustada, et turu nõuetekohase toimimise tagamiseks on komisjonil erandlikel asjaoludel õigus kohandada direktiivi 2003/87/EÜ artikli 10 lõike 4 kohast enampakkumiste ajakava.

(3) Seepärast tuleks direktiivi 2003/87/EÜ vastavalt muuta,

ON VASTU VÕTNUD KÄESOLEVA OTSUSE:

Artikkel 1

Direktiivi 2003/87/EÜ artikli 10 lõike 4 esimesele lõigule lisatakse järgmine lause:

„Vajaduse korral kohandab komisjon iga perioodi ajakava, et tagada turu nõuetekohane toimimine.”

Artikkel 2

Käesolev otsus on adresseeritud liikmesriikidele.

Brüssel,

Euroopa Parlamendi nimel Nõukogu nimel

president eesistuja

[1] ELT C […], […], lk […].

[2] ELT C […], […], lk […].

[3] ELT L 275, 25.10.2003, lk 32.